
V Bratislave, 20.5. 2020
Tlačová správa: Proti zákazu nedeľného predaja

Vážený pán redaktor/ pani redaktorka/ vážená redakcia,

INESS v reakcii na rozbiehajúcu sa diskusiu o trvalom uzavretí maloobchodných prevádzok v nedeľu pripravil novú publikáciu s názvom Proti zákazu nedeľného predaja. 
Konštatujeme v nej, že v súčasnosti platia nejaké obmedzenia na otváracie hodiny pre maloobchod v 13 členských štátoch EÚ. V posledných 20 rokoch však prišlo k sérii deregulácií týchto obmedzení vo viacerých krajinách. To umožnilo podrobnejšie skúmanie ich dopadov.
Ekonomické argumenty hovoria jednoznačne proti zatvoreniu obchodov v nedeľu. Zákaz nedeľného predaja spôsobuje:
· Zníženie zamestnanosti
· Zníženie dostupnosti čiastočných úväzkov
· Zníženie čistej mzdy zasiahnutých zamestnancov
· Nižšie tržby a nižší výber DPH
· Menej efektívne využitie kapitálu
· Zmenu cien niektorých produktov smerom hore aj dole
· Zánik niektorých obchodníkov
· Vyššie vedľajšie náklady pre spotrebiteľov
Ak sú hlavným argumentom spoločenské dopady, politici by mali svoje tvrdenia podoprieť faktickými argumentmi o tom, že nedeľný predaj nejakým zásadným spôsobom škodí spoločnosti. Nie je tiež jasné, prečo sa politici zameriavajú len na maloobchod – ak sú argumenty spoločenské, mali požadovať aj zákaz nedeľnej práce v iných službách, či v priemysle. Takto cez obmedzenie obchodu cielia len niečo vyše 2 % pracovnej sily na Slovensku. 
Slovensko je demokratickou krajinou, ktorej hospodárstvo je založené na trhových princípoch, kde má prednosť dobrovoľná dohoda slobodných ľudí, nie regulácie, zákazy a príkazy. Iniciatívu na zákaz nedeľnej práce v maloobchode preto odmietame.
[bookmark: _GoBack]Všetky argumenty podrobne rozoberáme v publikácii Proti zákazu nedeľného predaja. Stiahnuť si ju môžete na našej webovej stránke tu. 

